CELEX: 62009CN0493
Language: el
Date: 2009-12-01 00:00:00
Title: Υπόθεση C-493/09: Προσφυγή της 1ης Δεκεμβρίου 2009 — Ευρωπαϊκή Επιτροπή κατά Πορτογαλικής Δημοκρατίας

13.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/21
            
         Προσφυγή της 1ης Δεκεμβρίου 2009 — Ευρωπαϊκή Επιτροπή κατά Πορτογαλικής Δημοκρατίας
   (Υπόθεση C-493/09)
   2010/C 37/25
   Γλώσσα διαδικασίας: η πορτογαλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: R. Lyal και M. Afonso)
   
      Καθής: Πορτογαλική Δημοκρατία
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Πορτογαλική Δημοκρατία, φορολογώντας τα μερίσματα τα λαμβανόμενα από κεφαλαιοποιητικά ταμεία συντάξεων με έδρα στην αλλοδαπή με συντελεστή υψηλότερο από εκείνον που βαρύνει τα μερίσματα που λαμβάνουν τα κεφαλαιοποιητικά ταμεία συντάξεων με έδρα εντός της Πορτογαλίας, παρέβη τις υποχρεώσεις που υπέχει από το άρθρο 63 της Συνθήκης για τη λειτουργία της ΕΕ, και το άρθρο 40 της Συμφωνίας για τον ΕΟΧ·
            
         
               —
            
            
               να καταδικάσει την Πορτογαλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Δυνάμει διατάξεων του Estatuto dos Benefícios Fiscais [Κανονισμού περί φορολογικών ελαφρύνσεων] και του Código do Imposto sobre o Rendimento das Pessoas Colectivas [Κώδικα φόρου εισοδήματος νομικών προσώπων], τα μερίσματα που καταβάλλονται σε κεφαλαιοποιητικά ταμεία συντάξεων που συνιστώνται και λειτουργούν σύμφωνα με την πορτογαλική νομοθεσία απαλλάσσονται πλήρως φόρου εισοδήματος νομικών προσώπων, ενώ εκείνα που καταβάλλονται σε κεφαλαιοποιητικά ταμεία συντάξεων με έδρα στην αλλοδαπή υπόκεινται σε φόρο εισοδήματος νομικών προσώπων που κυμαίνεται από 20 % έως 10 %, αναλόγως του αν υφίσταται διμερής συμφωνία μεταξύ της Πορτογαλίας και του κράτους της έδρας της εταιρίας και του τί προβλέπει αυτή. Ο φόρος αυτός εισπράττεται μέσω κρατήσεως στην πηγή, η δε είσπραξη αυτή είναι οριστική.
   Η διαφορετική μεταχείριση την οποία επιφυλάσσει η πορτογαλική φορολογική νομοθεσία εις βάρος των κεφαλαιοποιητικών ταμείων συντάξεων με έδρα στην αλλοδαπή καθιστά λιγότερο αποδοτική και ενδιαφέρουσα την επένδυση των ταμείων αυτών σε πορτογαλικές εταιρίες. Κατά συνέπεια, το φορολογικό αυτό καθεστώς συνιστά περιορισμό απαγορευόμενο από το άρθρο 63 της Συνθήκης για τη λειτουργία της ΕΕ, και το άρθρο 40 της Συμφωνίας για τον ΕΟΧ.
   Κανείς από τους λόγους που προβάλλει η Πορτογαλική Δημοκρατία δεν δικαιολογεί τη δυσμενή αυτή μεταχείριση των κεφαλαιοποιητικών ταμείων συντάξεων με έδρα στην αλλοδαπή, η οποία πλήττει βαρέως την ανταγωνιστικότητα των χρηματοπιστωτικών αγορών της Ευρωπαϊκής Ένωσης και την απόδοση των επενδύσεων που πραγματοποιούν τα κεφαλαιοποιητικά ταμεία συντάξεων.